318G Skid Steer - New Skid Steers - Ritchie Tractor
New Equipment / Products for Landscapers / Skid Steers, Wheel Loaders and Excavators / Skid Steers / 318G Skid Steer UK-akademici dien op Cyril se ekonomiese adviesraad | Netwerk24
Deur Jackie Kruger 30 September 2019 16:07
Twee akademici van die Universiteit van Kaapstad (UK) is verkies tot die presidensiële ekonomiese adviesraad (PEAC).
Pres. Cyril Ramaphosa. Foto: Rapport
Prof. Alan Hirsch en prof. Haroon Bhorat is deel van die raad wat van 1 Oktober af met nuwe idees vorendag moet kom vir ekonomiese groei, werkskepping en armoedeverligting, luidens ’n verklaring.
Hirsch, stigter van die UK se Nelson Mandela-skool vir openbare bestuur, sê dit is ’n groot eer om deur pres. Cyril Ramaphosa in die raad aangewys te word.
Hy hoop die UK en die Nelson Mandela-skool sal bydra tot die ontwikkeling van beleid en sal bystand kan bied deur navorsing en opleiding.
Hirsch het in die ekonomie en geskiedenis studeer aan die UK, die Universiteit van die Witwatersrand (Wits) en die Columbia-universiteit.
Hy het hom in 1995 by die Suid-Afrikaanse departement van handel en nywerheid aangesluit. Van 2002 tot 2012 het hy omgesien na ekonomiese beleid in die Suid-Afrikaanse presidensie, en die presidensie in die G20 verteenwoordig. Hy was ook medevoorsitter van die G20-ontwikkelingswerkgroep.
Hy dien op verskeie rade, waaronder die Europese sentrum vir ontwikkelingsbeleidbestuur. Hy was ’n besoekende skolier by die Harvard-sakeskool, ’n gereelde besoekende professor aan die Maastricht-universiteit en het navorsing van die International Growth Centre in Zambië gelei.
Bhorat is ’n professor in die ekonomie aan die skool vir ekonomie en direkteur van navorsing oor ontwikkelingsbeleid. Sy belangstelling in navorsing sluit in die arbeidsekonomie, armoede en die verspreiding van inkomste. Hy is onder meer die medeskrywer van ’n aantal boeke oor die arbeidsmark en armoede-kwessies in Afrika.
Hy is onlangs aangewys tot die adviesraad van die World Bank Economic Review.
Bhorat het ’n PhD in ekonomie aan die Universiteit Stellenbosch (US) verwerf. Hy het by die Massachusetts Institute of Technology gestudeer en was ’n navorsingsgenoot by die Cornell-universiteit.
Meer oor: Universiteit Van Kaapstad | G20 | Cyril Ramaphosa | Werkskepping | Ekonomiese Groei
‘Afrika-leiers aanvaar Cyril se geweld-verskoning’